T.ITI06 - “Ti’aturira’a”
Nō ‘outou,
E ta’ata ‘e au.
Teie rā tātou.
Tē fa’aro’o nei tātou te tahi i te tahi.

‘Ia ora na e mānava,
‘O vau teie ‘o Menahei a MEREHAU,
‘Ēie au i mua ia ‘outou.
‘Aita tātou i mātau te tahi e te tahi,
‘Ua fari’i rā ‘outou i te fa’aro’o mai iā’u.

Penei a’e, i teie iho taime,
Tē tupu nei te tahi tuha’a iti o te ti’aturira’a i rotopū ia tātou ?
Te tahi taura e tā’ati nei ia tātou.
‘Aita rā te ti’aturira’a e vai noa i rotopū i nā ta’ata e piti.

Tei roto ato’a ia tātou iho.
‘Ia ti’aturi ana’e tātou i tō tātou iho aravihi.

E nehenehe ato’a te ti’aturira’a e hōro’ahia.
‘Ia fa’aitoito ana’e ’oe i te tahi ta’ata,	
‘E pāpū ia ‘oe e haere ia na,
‘E ti’aturira’a ia teie.

‘Āre’a rā…
I tō ‘outou mana’o,
E hia rahira’a taime nō te ha’apāpū i te ti’aturira’a ?
E mau hora ?
mahana ?
‘āva’e ?
matahiti ?

‘E,
E hia taime nō te vāvāhi i te reira?
Hō’ē noa taime.
Hō’ē ana’e. E taime faufa’a rā.
Nō te mea i tāua taime ra,
E mo’e te hō’ē tao’a faufa’a roa.

Te ti’aturira’a e hōro’ahia.
e fari’ihia.
e vai i roto ia tātou iho.
e vāvāhihia.
Teie rā, e nehenehe ato’a te ti’aturira’a e tā’ati-fa’ahou-hia.

Māuruuru i te fa’aro’ora’a mai,
‘E māuruuru nō tō ‘outou ti’aturira’a

